Tjín iꞌnga xi̱ta̱ xi Jerusalén tsꞌe̱ xi kitsò:
―¿A mìtsà jè xi̱ta̱ jè xi ótsji jñá xi̱ta̱ judío nga mejèn‑la̱ si̱ìkꞌen?
Chítsejèn‑là,
tíchja̱jiìn osen‑la̱ jñà xi̱ta̱ na̱xa̱ndá,
ni̱yá xi kó tsò‑la̱.
¿A jyeé kòkjeiín‑la̱ jñà xi̱ta̱xá nga kixi̱ kjoa̱ nga jè xi Cristo [xi xó Nainá kisìkasén‑ne]?
Ta̱nga jñá,
ꞌya‑ná ñánda jꞌiì‑ne xi̱ta̱ jè,
kꞌe̱ nga kjoi̱í Cristo ni̱yá xi skoe̱ ñánda kjoi̱í‑ne.
Jesús nga tíhokóya ya̱ ndi̱tsin i̱ngo̱ ítjòn,
kiìꞌnchré koni sꞌín kitsò jñà xi̱ta̱.
Kꞌe̱é ꞌñó kiìchja̱ kitsò:
―Jñò,
yaxkoón‑ná;
tíjiìn‑nò ñánda jꞌi̱‑na̱.
Ta̱nga mìtsà tà kjo̱tsja tsꞌa̱n nga jꞌia̱a.
Jè xi kisìkasén‑na̱,
jè‑né xi nguì kixi̱ kjoa̱ nga Nainá.
Jñò,
mìkiì yaxkon.
Ta̱nga ꞌa̱n,
bexkon‑ná.
I̱tꞌaà tsꞌe̱é inchrobà‑na̱ nga jè sobà kisìkasén‑na̱.
Ti̱jè‑ne hora jñà xi̱ta̱ mejèn‑la̱ nga tsobàꞌñó Jesús ta̱nga ni̱jngoò xi kitsò ikon nga kitsobàꞌñó,
koi‑né nga kjꞌeè kì bijchó na̱chrjein‑la̱ nga ki̱yá.
ꞌÑó kjìn xi̱ta̱ kòkjeiín‑la̱ koni kitsò Jesús.
Kitsò‑la̱ xíkjín:
―Kꞌe̱ nga kjoi̱í Cristo,
¿a ìsa̱ kjiìn kjo̱xkón ndaà xi sꞌi̱in,
koni jè xi̱ta̱ jè?
Kixi̱í‑là kjoa̱,
jè‑la xi Cristo.
Jñà xi̱ta̱ fariseo kiìꞌnchré koni sꞌín nchijoó jñà xi̱ta̱ i̱tꞌaà tsꞌe̱ Jesús.
Xi̱ta̱ sko̱‑la̱ no̱ꞌmiì ko̱ xi̱ta̱ fariseo kisìkasén xi̱ta̱ xi síkinda̱ i̱ngo̱ nga mejèn‑la̱ tso̱ba̱ꞌñó Jesús.
Jesús kitsò‑la̱:
―ꞌA̱n,
tà chibaá na̱chrjein kóti̱jnako̱‑nò,
i̱kjoàn kjín ìjngoò kꞌa‑na̱ ñánda tíjna xi kisìkasén‑na̱.
Jñò,
ki̱nchátsji‑ná ta̱nga mìkiì sa̱kò‑nò nga mìkiì ko̱ma konguió ya̱ ñánda kóti̱jna.
Jñà xi̱ta̱ judío,
tsibítsꞌia̱ nga kiskònangui‑la̱ xíkjín kitsò:
―Xi̱ta̱ jè,
¿ñánda kjoi̱?
¿Mé‑ne nga mìkiì ko̱ma sa̱kò‑ná?
¿A ya̱á kji̱ko̱ xi̱ta̱ judío xinguia̱á xi xìn i̱ꞌnde títsa̱jna nga jñà xi ta̱xki̱ xi̱ta̱ ko̱kòya‑la̱?
¿Kó tsòya‑ne ꞌén xi béno̱jmí nga tsò:
“Jñò,
ki̱nchátsji‑ná ta̱nga mìkiì sa̱kò‑nò nga mìkiì ko̱ma konguió ya̱ ñánda kóti̱jna”?
Jè na̱chrjein xi fehetꞌaà‑ne sꞌeí,
Jesús tsasíjna kixi̱,
ꞌñó kiìchja̱,
kitsò:
―Tsà yá xi xíndá‑la̱ kàtjanchrobákon‑na,
kàtꞌiì nandá.
Koni sꞌín tíchja̱ Xo̱jo̱n‑la̱ Nainá nga tsò:
Jè xi mokjeiín‑la̱ i̱tꞌaà tsꞌa̱n si̱jnajiìn ini̱ma̱‑la̱ koni jngoò xa̱jngá nandá xi mìkiì xìya xi síkíjnakon xi̱ta̱.
Kꞌe̱ nga o̱kitsò Jesús,
i̱tꞌaà tsꞌe̱é Ini̱ma̱ Tsjeè‑la̱ Nainá kiìchja̱ nga i̱skan tjoé‑la̱ jñà xi̱ta̱ xi ko̱kjeiín‑la̱ i̱tꞌaà tsꞌe̱.
Na̱chrjein jè,
Ini̱ma̱ Tsjeè‑la̱ Nainá kjꞌeè kiì bitjojen nga kjꞌeè kiì fì‑ne ngajmiì Jesús nga jcha̱‑la̱ kjoa̱jeya‑la̱.
Jñà xi̱ta̱,
kꞌe̱ nga kiìꞌnchré ꞌén koi,
tjín iꞌnga xi kitsò:
―Kixi̱í kjoa̱ xi̱ta̱ jè,
jè‑né xi tjínè‑la̱ nga kjoi̱í nga ki̱chja̱ ngajo‑la̱ Nainá.
Jñà xi̱ta̱ xi iꞌnga kitsò:
―Jè‑né xi Cristo [xi xó kisìkasén‑ne Nainá].
Ti̱koa̱á tjín iꞌnga xi kitsò:
―Majìn‑la nga jè Cristo,
mìtsà nangui Galilea kjoi̱í‑ne.
Xo̱jo̱n‑la̱ Nainá kꞌoa̱á sꞌín tíchja̱ nga jè Cristo,
ya̱á kji̱nchrobàtꞌaà‑ne tje̱‑la̱ David,
ya̱ na̱xa̱ndá Belén,
i̱ꞌnde‑la̱ David.
Kꞌoa̱á sꞌín komà‑ne nga kjòjòya jñà xi̱ta̱ xi kjoa̱ tsꞌe̱ Jesús.
Tjín iꞌnga xi̱ta̱ xi mejèn‑la̱ kitsobàꞌñó nga kji̱ko̱ nda̱yá,
ta̱nga ni̱jngoò xi kitsò ikon nga kitsobàꞌñó.
Jñà xi̱ta̱ xi síkinda̱ i̱ngo̱,
inchrobà‑ne ñánda títsa̱jna xi̱ta̱ fariseo ko̱ xi̱ta̱ sko̱‑la̱ no̱ꞌmiì,
kitjànangui‑la̱,
kiꞌmì‑la̱:
―¿Mé‑ne mìkiì kànchrobáko̱‑nò?
Jñà xi̱ta̱ xi síkinda̱ i̱ngo̱ kitsò:
―Ni̱ sa̱á jngoò xi̱ta̱ xi kꞌoa̱sꞌín chja̱ koni sꞌín chja̱ xi̱ta̱ jè.
Jñà xi̱ta̱ fariseo,
kitsò:
―Jñò,
¿a ti̱koa̱á kachona̱cha̱án‑nò?
¿A kꞌoa̱á ti̱sꞌín mokjeiín‑la̱ xi̱ta̱xá ítjòn tsa̱ján ko̱ xi̱ta̱ xinguia̱á fariseo?
Ta̱nga jñà xi̱ta̱ xi tíchona̱cha̱n‑la̱ nga mìkiì tíjiìn‑la̱ kjo̱tíxoma‑la̱ Moisés,
tjínè‑la̱ nga kjo̱ꞌin sꞌe̱‑la̱.
Nicodemo,
jè xi xi̱ta̱ fariseo,
xi jñò jꞌiìkon jngoò kꞌa Jesús,
kitsò‑la̱:
―Kjo̱tíxoma tsa̱ján,
mìkiì tsjáꞌnde nga kjo̱ꞌin kꞌoi̱‑la̱ xi̱ta̱,
kꞌe̱ nga ti̱kjꞌeè kiì ndaà ꞌya‑la̱ mé kjoa̱ xi tjín‑la̱.
Jñà xi̱ta̱ fariseo,
kitsò‑la̱ Nicodemo:
―¿A ti̱koa̱á ya̱á nangui‑lè Galilea?
Chítaꞌyì Xo̱jo̱n‑la̱ Nainá mé‑ne nga jcha̱‑ne ni̱ sà jngoò xi̱ta̱ xi chja̱ ngajo‑la̱ Nainá fꞌiì‑ne Galilea.
Tà kꞌoa̱sꞌín kitsjòya‑ne xi̱ta̱,
xki̱ xi ján kiì‑ne niꞌya‑la̱ nga jngoò ìjngoò.